Anexa 2  la ordinul ministrului educaţiei şi cercetării nr. 3252 / 13.02.2006
MINISTERUL EDUCAŢIEI ŞI CERCETĂRII 

CONSILIUL NAŢIONAL PENTRU CURRICULUM

PROGRAME ŞCOLARE PENTRU CICLUL SUPERIOR AL LICEULUI

ŞTIINŢE
Filiera vocaţională, profil teologic toate specializările 

(cu excepţia specializărilor teologie ortodoxă şi patrimoniu cultural)
Filiera vocaţională, profil pedagogic, specializările:
· bibliotecar-documentarist

· instructor-animator

· pedagog şcolar

CLASA A XI-A

Aprobat prin ordinul ministrului 

Nr. 3252 / 13.02.2006
Bucureşti, 2006
NOTĂ DE PREZENTARE

Disciplina Ştiinţe se studiază în clasa a XI-a, la filiera vocaţională, profil teologic – toate specializările (cu excepţia specializărilor teologie ortodoxă şi patrimoniu cultural) şi profil pedagogic – specializările bibliotecar-documentarist, instructor-animator, pedagog şcolar, fiindu-i alocate 2 ore pe săptămână. 

Includerea acestui domeniu interdisciplinar în oferta educaţională specifică ciclului superior al liceului este fundamentată de:

· necesitatea alfabetizării ştiinţifice funcţionale a viitorilor cetăţeni, în accepţiunea de înţelegere funcţională a conceptelor ştiinţifice, necesare pentru participarea activă a individului în viaţa civică, în viaţa economică, în comunitate, în luarea deciziilor (Alfabetizarea ştiinţifică funcţională se referă la faptul că o persoană poate descrie, explica şi anticipa fenomene din natură, poate citi şi înţelege articole de natură ştiinţifică, din ziare şi reviste, şi se poate angaja în conversaţii referitoare la validitatea unor concluzii. Implică şi faptul că o persoană poate identifica probleme de natură ştiinţifică pe care se bazează decizii de nivel local sau naţional şi ca urmare, exprimă poziţii care denotă informare ştiinţifică şi tehnologică. Un cetăţean alfabetizat ştiinţific este capabil să evalueze calitatea informaţiei ştiinţifice pe baza surselor şi a metodelor care au generat-o, să utilizeze în mod corespunzător termenii tehnici, şi dovedeşte abilitatea de a aplica conceptele şi procedeele ştiinţelor.);

· existenţa achiziţiilor în domeniul ştiinţelor naturii, dobândite pe parcursul învăţământului obligatoriu, într-o organizare monodisciplinară, care poate favoriza înţelegerea fenomenelor naturii, din perspectivă interdisciplinară, sintetică;

· nivelul scăzut al interesului manifestat pentru studiul ştiinţelor, înregistrat la nivel naţional şi european;
· dificultatea de a crea prin studiul organizat monodisciplinar (Biologie, Fizică, Chimie) o imagine globală, integratoare asupra fenomenelor naturale.

Acest domeniu de studiu îşi propune ca scop general formarea cetăţenilor în a opera creativ cu: deprinderi de rezolvare a problemelor, cunoştinţe de natură ştiinţifică, atitudini apreciative faţă de contribuţia celorlalţi la dezvoltarea cunoaşterii şi a societăţii. 

Competenţele specifice şi conţinuturile învăţării asociate acestora au fost elaborate, respectiv selectate, astfel încât să facă posibilă înţelegerea structurii cunoaşterii ştiinţifice, limitele acestui tip de cunoaştere într-un context dat şi dezvoltarea acelor abilităţi care să genereze cunoştinţe ştiinţifice valide.

COMPETENŢE GENERALE

1. Organizarea informaţiilor de natură ştiinţifică, în funcţie de domeniul de interes 

2. Aplicarea unor modele explicative ştiinţifice în interpretarea fenomenelor naturale şi sociale

3. Evaluarea calităţii informaţiilor ştiinţifice, pe baza surselor şi a metodelor care au generat-o, în contextul evoluţiei umanităţii

VALORI ŞI ATITUDINI

· Respect pentru rigurozitatea manifestată în procesul de investigare şi în cunoaştere, în general

· Interes pentru datele obţinute prin metoda ştiinţifică şi pentru aprecierea critică a limitelor acestora

· Disponibilitatea de a considera ipotezele ca enunţuri care trebuie verificate (testate)

· Disponibilitatea de a depăşi propriile convingeri, în scopul dobândirii unei viziuni obiective asupra problematicii studiate

· Flexibilitate în privinţa punctelor de vedere proprii confruntate cu date noi, argumentate

· Respect faţă de argumentaţia ştiinţifică

· Grija faţă de propria persoană, faţă de ceilalţi şi faţă de mediu

· Interes pentru ameliorarea continuă a propriilor performanţe în domeniul cunoaşterii ştiinţifice

· Scepticism faţă de generalizări nefundamentate pe observaţii verificabile şi repetabile  

COMPETENŢE SPECIFICE ŞI CONŢINUTURI

1. Organizarea informaţiilor de natură ştiinţifică, în funcţie de domeniul de interes 

	Competenţe specifice
	Conţinuturi

	1.1. Descrierea factorilor care au generat apariţia diferitelor descoperiri ştiinţifice, în diverse contexte socio-istorice
	· Teoria heliocentrică a lui Copernic. Legile lui Kepler. Legile newtoniene ale gravitaţiei 
· Dovezi experimentale referitoare la expansiunea Universului (legea Hubble, temperatura minimă, deplasarea către roşu, Big Bang)

· Modele atomice, experimentul Rutherford, atomul Bohr

· Teorii acido-bazice

· Echilibrul natural şi legile arealului, succesiunea ecologică, legile creşterii, creşterea exponenţială, principiul competiţiei etc.
· Diversitatea vieţii (specii, rase etc.) 

· Perspective ştiinţifice şi religioase asupra apariţiei lumii

	1.2. Identificarea de relaţii de determinare între descoperirile ştiinţifice din diverse domenii
	· Modelul  sistemului solar – modelul planetar al atomului

· Principiul Aufbau. Modele nucleare (modelul nuclear al păturilor energetice etc.) 

· Dualismul corpuscul-undă
· Postulatele TRR
· Masa şi energia din  perspectivă relativistă
· Teorii privind ecosistemele


2. Aplicarea unor modele explicative ştiinţifice în interpretarea fenomenelor naturale şi sociale

	Competenţe specifice
	Conţinuturi

	2.1. Structurarea informaţiilor ştiinţifice relevante pentru explicarea fenomenelor naturale şi sociale semnificative pentru evoluţia umanităţii
	· Teoria heliocentrică a lui Copernic. Legile lui Kepler. Legile newtoniene ale mişcării. Legile newtoniene ale gravitaţiei
· Spaţiul  Minkowski
· Particule elementare. Dezintegrarea radioactivă. Atomul Bohr. Fisiune şi fuziune nucleară

· Tabelul periodic. Regula octetului. Principiul Aufbau. Principiul Pauli. Legături chimice
· Echilibrul în natură. Creşterea exponenţială. Succesiunea ecologică. Optimul curbei: creştere netă a populaţiei în funcţie de densitatea populaţiei. Teoria echilibrului Macarthur-Wilson

· Teorii privind ecosistemele

	2.2. Utilizarea metodei ştiinţifice, în vederea obţinerii explicaţiilor ştiinţifice 
	· Universul  în expansiune, legea  Hubble, temperatura minimă, deplasarea către roşu, teoria Big Bang

· Dualismul corpuscul-undă – premise experimentale ale mecanicii cuantice, legile radiaţiei corpului negru etc.
· Efecte  induse de fotoni

· Experimentul Rutherford

· Legea Hardy-Weinberg


3. Evaluarea calităţii informaţiilor ştiinţifice, pe baza surselor şi a metodelor care au generat-o, în contextul evoluţiei umanităţii

	Competenţe specifice
	Conţinuturi

	3.1. Utilizarea informaţiilor ştiinţifice, în vederea descrierii şi explicării unor procese şi fenomene din mediul natural şi social
	· Medii biotice şi abiotice, habitate şi nişe în natură

· Dezvoltarea durabilă
· Catalizatori şi enzime
· Dezintegrarea radioactivă

· Fisiunea şi fuziunea nucleară
· Fenomene optice ondulatorii observabile în natură
· Fenomene optice fotonice 

· Schimburi energetice - clasificare din punct de vedere ondulatoriu şi/sau corpuscular
· Legea Hardy-Weinberg - genetica populaţiilor, factori de influenţă, densitatea populaţiilor, optimul curbei populaţiilor, selecţia naturală etc.

· Ritmuri şi relaţii biologice

· Poluarea şi efectele ei

· Efectul de seră. Distrugerea stratului de ozon

· Impactul acţiunilor omului asupra mediului înconjurător: dispariţia şi protecţia speciilor

	3.2. Structurarea informaţiei ştiinţifice în diverse tipuri de comunicări orale şi/sau scrise: argumentaţie ştiinţifică, referat, proiect, dizertaţie, dezbatere, eseu etc. 
	· Reprezentări ale Universului

· Materia – componentă a Universului

· Mediul şi viaţa
· Lumina - fenomene interpretabile clasic şi cuantic

· Resurse energetice

· Populaţiile şi legile lor


CONŢINUTURI

A. Universul

· Reprezentări ale Universului (teoria heliocentrică a lui Copernic; Legile lui Kepler şi legile newtoniene ale gravitaţiei; teorii moderne ale Universului – dovezi experimentale: Universul în expansiune, legea Hubble, temperatura minimă, deplasarea către roşu, teoria Big Bang; stele – tipuri şi evoluţii, galaxii şi roiuri, supernove, stele neutronice, quasari; relativitatea clasică şi modernă, perspectivă asupra schimbării  percepţiei lumii la nivelul sec XX – transformările Galilei, Lorentz, Postulatele TRR, paradoxuri relativiste, spaţiul Minkowski)

· Materia – componentă a Universului (atom – modele atomice, experimentul Rutherford, atomul Bohr; legături chimice – regula octetului, principiul Aufbau, principiul Pauli; particule elementare; dezintegrarea radioactivă; fisiunea şi fuziunea nucleară; catalizatori şi enzime; teorii acido-bazice; masa şi energia din  perspectivă relativistă – elemente de dinamică relativistă)

· Mediul şi viaţa (teorii privind apariţia şi evoluţia mediului; perspective ştiinţifice şi religioase asupra apariţiei lumii; teorii privind evoluţia vieţii şi a omului; medii biotice şi abiotice, habitate şi nişe; diversitatea vieţii – specii, rase etc.; dezvoltare durabilă)

 B. Pământul

· Lumina - fenomene interpretabile clasic şi cuantic (fenomene optice ondulatorii observabile în natură – curcubeul, culoarea cerului etc.; fenomene optice fotonice – fenomene de ionizare în atmosferă, aurora boreală, distrugerea stratului de ozon etc.; dualismul corpuscul-undă – premise experimentale ale mecanicii cuantice, legile radiaţiei corpului negru etc.; schimburi energetice – clasificare din punct de vedere ondulatoriu şi/sau corpuscular; efecte induse de fotoni – efectele fotoelectric, Compton şi Mösbauer)

· Resurse energetice (surse convenţionale – petrol, gaze naturale, cărbune etc.; surse de energie neconvenţională – energia eoliană, energia luminoasă, energia nucleară etc.; cicluri naturale – ciclul oxigenului/ dioxidului de carbon, carbonului, azotului, circuitul apei; poluarea, efectul de seră)
· Populaţiile şi ecosisteme (Legea Hardy-Weinberg – genetica populaţiilor, factori de influenţă, densitatea populaţiilor, optimul curbei populaţiilor; selecţia naturală; echilibrul natural şi legile arealului - succesiunea ecologică, legile creşterii, creşterea exponenţială, principiul competiţiei; teorii privind ecosistemele; ritmuri şi relaţii biologice – ritm somn/veghe, ritm circadian, ritmuri legate de reproducere, relaţii trofice, relaţii pradă/prădător, comensalism, mutualism şi parazitism; impactul acţiunilor omului asupra mediului înconjurător - dispariţia şi protecţia speciilor)
SUGESTII METODOLOGICE

Programa şcolară pentru disciplina Ştiinţe descrie oferta educaţională a disciplinei pentru un parcurs şcolar determinat:  (a) filiera vocaţională, profil teologic - toate specializările (cu excepţia specializărilor teologie ortodoxă şi patrimoniu cultural) şi (b) profil pedagogic – specializările bibliotecar-documentarist, instructor-animator şi pedagog şcolar. Aplicarea acestei programe are în vedere posibilitatea construirii unor parcursuri individuale de învăţare, printr-o ofertă adaptată profilului de formare, precum şi promovarea unor strategii didactice active ce plasează elevul, în centrul procesului didactic.  
Programa şcolară reprezintă elementul central al proiectării didactice. Proiectarea didactică presupune:

1. lectura personalizată a programei;

2. planificarea calendaristică;

3. proiectarea secvenţială a unităţilor de învăţare şi implicit a lecţiilor.

Elaborarea documentelor de proiectare didactică necesită asocierea într-un mod personalizat a elementelor programei – competenţe specifice şi conţinuturi, cu resurse metodologice, temporale, materiale.

Planificarea calendaristică ca instrument de interpretare personalizată a programei, se racordează la individualitatea clasei. Pentru realizarea acesteia se recomandă parcurgerea următoarelor etape:

1. studierea programei (competenţe specifice şi conţinuturi asociate acestora);
2. împărţirea pe unităţi de învăţare;
3. stabilirea succesiunii unităţilor de învăţare;
4. alocarea timpului necesar pentru fiecare unitate de învăţare în concordanţă cu competenţele specifice vizate, conţinuturile alocate şi individualitatea fiecărei clase.

Structura planificării calendaristice

	Nr.

U.Î.
	Unitatea de învăţare - titlu
	Competenţe specifice vizate
	Conţinuturi
	Număr de ore alocate
	Săptămâna
	Observaţii

	
	
	
	
	
	
	


Proiectarea unei unităţi de învăţare necesită aplicarea unei metodologii care constă într-o succesiune de etape înlănţuite logic, ce conduc la detalierea conţinuturilor de tip factual, noţional şi procedural care contribuie la formarea şi / sau dezvoltarea competenţelor specifice.

Etapele proiectării, aceleaşi pentru orice unitate de învăţare, se regăsesc în următoarea rubricaţie:

	Conţinuturi detaliate ale unităţii de învăţare
	Competenţe specifice vizate
	Activităţi de învăţare
	Resurse
	Evaluare

	Ce ?
	De ce ?
	Cum ?
	Cu ce ?
	Cât ? (în ce măsură?)

	
	
	
	
	


Activităţile de învăţare se construiesc pe baza corelării dintre competenţele specifice şi conţinuturile prevăzute de programă. Activităţile de învăţare presupun orientarea către un scop, redat prin tema activităţii, fiind transpuse într-o formă de comunicare inteligibilă elevilor – adecvată nivelului de dezvoltare al acestora.

Pentru a avea succes în societatea cunoaşterii, într-o economie a competiţiei crescute, toţi elevii trebuie să înveţe să comunice, să gândească şi să raţioneze eficient, să rezolve probleme complexe, să lucreze cu date multidimensionale şi reprezentări sofisticate, să formuleze judecăţi referitoare la acurateţea masei de informaţie, să colaboreze în diverse echipe şi să demonstreze o puternică automotivare.

Indiferent de tipul de achiziţie urmărit, fie o unitate foarte specifică a unei deprinderi sau a unei cunoştinţe, fie o schemă amplă de rezolvare a unei probleme complexe, dezvoltarea unei cunoaşteri profunde a unui domeniu necesită timp şi focalizare pe oportunităţile de exersare şi feedback. Ţinând cont de aspectele menţionate este necesar ca educabililor să li se dea iniţiativa, să lucreze în grup pentru soluţionarea unor sarcini de viaţă, să li se permită alegerea dintr-o diversitate de metode, să utilizeze tehnologia avansată şi să aibă posibilitatea de a persevera până ce ating standardele corespunzătoare. Pe de altă parte, practica pedagogică trebuie să se îndrepte spre:

· focalizarea pe activităţi practice în care elevul să fie implicat fizic, mental şi social;

· furnizarea unei varietăţi de activităţi de învăţare.

Având în vedere complexitatea abordării interdisciplinare a conţinuturilor se recomandă ca metode didactice: proiectul, dezbaterea, investigaţia, experimentul, demonstraţia, simularea, ancheta ştiinţifică. Acestea favorizează înţelegerea naturii ştiinţelor. În activitatea la clasă, se va acorda o atenţie sporită procesării de către elevi a informaţiilor, obţinute din surse variate, ceea ce evidenţiază accentul pus pe învăţare ca proces, mai puţin ca produs.  

În continuare sunt prezentate câteva sugestii de activităţi de învăţare care pot fi abordate în scopul formării şi dezvoltării competenţelor generale din programă:
1. Organizarea informaţiilor de natură ştiinţifică, în funcţie de domeniul de interes

Urmărirea acestei competenţe presupune:

· valorificarea biografiilor oamenilor de ştiinţă, ca mijloace de motivare a elevilor pentru studiul ştiinţelor;

· prezentarea şi/ sau elaborarea unor studii de caz din care să rezulte factorii care au determinat apariţia diverselor descoperiri şi/ sau a relaţiilor de determinare dintre acestea;

· elaborarea unor strategii de rezolvare a unor situaţii legate de documentare şi procesarea informaţiei;

· realizarea transferului de informaţie prin conexiuni intradisciplinare, interdisciplinare şi transdisciplinare pentru studierea fenomenelor şi proceselor din mediul social, natural şi artificial;

2. Aplicarea unor modele explicative ştiinţifice în interpretarea fenomenelor naturale şi sociale

Urmărirea acestei competenţe presupune:

· organizarea cronologică (de exemplu, conţinuturile asociate competenţei specifice 2.1.) a informaţiilor ştiinţifice – secvenţe din istoria descoperirilor ştiinţifice, pentru: aprofundarea relaţiilor de determinare dintre diversele descoperiri, mai buna înţelegere a cunoştinţelor ştiinţifice şi a dezvoltării acestora în contexte socio-culturale specifice;
· proiectarea/ efectuarea/ analizarea unor experimente/ investigaţii istorice, în scopul evidenţierii noţiunilor, conceptelor, a relaţiilor dintre ele, precum şi a diverselor procedee specifice domeniului ştiinţelor;

· construirea şi folosirea unor modele (materiale, figurative şi simbolice) pentru ilustrarea, clarificarea, argumentarea fenomenelor şi proceselor; 

· interpretarea datelor experimentale şi formularea concluziilor, pe baza acestora; 

· elaborarea unor referate care prezintă materialele şi echipamentele utilizate, modul de lucru, observaţiile şi concluziile legate de o investigaţie de natură ştiinţifică ; 

· documentarea pe teme legate de activitatea exploratorie/ investigativă normată de programă;
· folosirea surselor bibliografice suplimentare pentru validarea unor concluzii.

3. Evaluarea calităţii informaţiilor ştiinţifice, pe baza surselor şi a metodelor care au generat-o, în contextul evoluţiei umanităţii

Urmărirea acestei competenţe presupune:

· crearea unei perspective umaniste asupra cunoaşterii ştiinţifice, prin: dezbateri, derularea de activităţi în grup, comunicarea orală şi scrisă în diferite forme a rezultatelor activităţii investigative, anchete ştiinţifice etc.;

· elaborarea de proiecte pe teme precum: Virus informatic –  virus biologic, La marginea unei găuri negre, Construiţi o planetă, Călătorie în Cosmos etc.

· extragerea, inserarea şi interpretarea informaţiei din şi în: tabele, scheme, grafice, diagrame, fragmente de text, albume tematice, internet, reviste de specialitate etc.;

· întocmirea unor colaje, creaţii literare şi  plastice, pliante, afişe, postere cu conţinut ştiinţific; 
· utilizarea corectă şi sistematică a terminologiei adecvate;
În teoriile moderne ale învăţării şi cogniţiei un accent major se pune pe dimensiunea socială a învăţării, incluzând practici participative care vin în sprijinul cunoaşterii şi înţelegerii. Ca urmare, practicile evaluării ar trebui să depăşească focalizarea pe deprinderi şi biţi discreţi de cunoştinţe, ele ar trebui să vizeze aspecte mai complexe legate de achiziţiile elevilor.

În afara tehnicilor tradiţionale de evaluare – chestionare orală, teste de evaluare prin activităţi practice, grile de observare, tema pentru acasă – se recomandă şi folosirea altor modalităţi alternative: proiectul şi portofoliul. 

În ceea ce priveşte evaluarea prin intermediul proiectului, aceasta se poate realiza pentru tehnica de lucru folosită, pentru modul de prezentare şi/ sau produsul realizat. Cele patru dimensiuni utilizate în evaluare sunt:

1. operarea cu fapte, concepte, deprinderi dobândite prin învăţare;

2. calitatea produsului – creativitatea, imaginaţia, tehnica estetică, execuţia, realizarea;

3. reflecţia – capacitatea de a se distanţa de propria lucrare având permanent în vedere propriile obiective, de a evalua progresul făcut şi de a face modificările necesare;

4. comunicarea – atât pe durata realizării, cât şi a prezentării acestuia.

